als_Latn dik_Latn sag_Latn
Lëvizja Vetëvendosje ka shprehur shqetësimin për krijimin e monopoleve për çmimet e biletave të fluturimit, që po e dëmton shumë mërgatën shqiptare.
Në konferencën për media, deputetja Donika Kadaj ka thënë se mërgimtarët po paguajnë padrejtësisht mijëra euro për udhëtime në shtëpi dhe anasjelltas, çmime, të cilat, sipas saj, dhjetëfishohen në periudha të pushimeve verore apo atyre dimërore, njofton Konica.al
Ajo ka saktësuar se çmimi i biletave në Aeroportin Ndërkombëtar të Prishtinës është shumë më i larë sesa në aeroportet e vendeve të rajonit. Kjo ka shkaktuar, sipas deputetës së Vetëvendosjes, që një numër gjithnjë e më i madh i udhëtarëve të braktisin Aeroportin e Prishtinës për atë të Shkupit.
“Në shifra janë 600 mijë udhëtarë të cilët kane braktisur Prishtinën për Shkupin”, ka thënë deputetja Kadaj.
Ajo ka shtuar se marrëveshjet e fshehta mes kompanive të biletave me shtetet ku jetojnë bashkatdhetarët tanë, po e dëmtojnë padrejtësisht buxhetin e mërgimtarëve.
“Sot, në vend që t’i krijohen lehtësira për udhëtim, investim, pjesëmarrje në institucione, në fakt ky pushtet e rrjep fillimisht me çmime astronomike të biletave e ata që vijnë me automjete dihet si kalojnë në mungese të kartonit të gjelbër”, ka nënvizuar ajo.
Deputetja e Vetëvendosjes ka kritikuar Autoritetin e Konkurrencës, që sipas saj, ka qenë i pavullnetshëm për luftimin e monopoleve, pavarësisht Ligjit për Mbrojtjen e Konkurrencës të miratuar nga Kuvendi i Kosovës në tetor të vitit 2010.
Kadaj theksoi se Autoriteti i Konkurrencës është i fuqishëm ligjërisht për parandalimin e monopolit në treg dhe këtë mund ta bëjë, por vetëm me njerëz të aftë profesionalisht dhe të guximshëm, kurse për udhëheqësit e tij ajo tha se janë zhvatës dhe partiakë.
Në fund, ajo shprehu përkushtimin e Vetëvendosjes që ta trajtojë këtë çështje derisa të adresohet plotësisht çmimi i biletave të fluturimit dhe përgjegjësit për këto parregullsi të dalin para drejtësisë.
als_Latn als_Latn als_Latn als_Latn als_Latn als_Latn als_Latn als_Latn als_Latn